Det Kongelige Fornyings- og administrasjonsdepartement
Postboks 8004 Dep
0030 Oslo

										   Oslo, 2006-05-05

HØRING – EVENTUELL TILLATELSE TIL SAMARBEID OM FASTE VIDERESALGSPRISER FOR FAGBØKER OG LÆREBØKER PÅ NORSK FOR HØYERE UTDANNING 

Samskipnadsrådet takker for anledning til å avgi høringsuttalelse vedrørende eventuell tillatelse til samarbeid om faste videresalgspriser for fagbøker og lærebøker på norsk for høyere utdanning, jfr. departementets referanse 200600203-/KKI. 
Samskipnadsrådet er et samarbeidsorgan for de 25 studentsamskipnadene i Norge. Studentsamskipnadene har som formål å etablere tilbud som en integrert del av det helhetlige læringsmiljøet ved den enkelte utdanningsinstitusjon. 

1. Bakgrunn; utdanningssamfunnene og de samskipnadseide bokhandlerne
De fleste universitets- og høgskolemiljøene i Norge har campusbokhandler som konsentrerer seg om å tilby pensumbøker og andre fagbøker til studenter og lærere / forskere i disse miljøene. Disse campusbokhandlene er eiet av den lokale samskipnaden. Den lokale campusbokhandelen og samskipnaden har et nært samarbeid med institusjonene og lærerne med sikte på å tilby et allsidig og lokalt tilpasset utvalg av faglitteratur på den enkelte campus. Bokhandlene tilbyr i noe vekslende grad også annen litteratur som skjønnlitteratur og verker, men dette salget er beskjedent i forhold til salget av faglitteratur. Campusbokhandlene er således spesialister på faglitteratur og virksomheten er fokusert på salg av faglitteratur.
Kvalitetsreformen ved universitet og høgskole har ledet til at det i stedet for faste pensumbøker nå oftere oppgis anbefalt litteratur, slik at studentene selv skal velge hvilke av disse titlene man ønsker å kjøpe. Dette bidrar til at bokhandlenes utvalg av læreboktitler må bli svært stort, og langt større enn det utvalget en bokhandel må ha av skolebøker for f eks videregående skole.  Den akademiske fagbokhandelen må også i økende grad være veileder for studentene ved deres valg av faglitteratur. Salg av fagbøker på campus medfører derfor kostnader til innkjøp, lagerhold og veiledning som ikke på samme måten er nødvendige ved salg av skolebøker.

2. Språk-, kultur- og kunnskapspolitiske mål
Det fremgår av høringsnotatet at bakgrunnen for det statlige engasjementet i produksjon og omsetning av norsk faglitteratur er å sikre studentene god tilgang til relevant faglitteratur, til en rimelig pris, og å bidra til å styrke og utvikle norsk fagspråk. 

De akademiske fagbokhandlene på campus bidrar i dag til at norske forskere og fageksperter kan få publisert og solgt fagbøker. Gjennom presentasjon og informasjon fra fagbokhandelen gis norsk faglitteratur nødvendige vilkår i konkurranse med utenlandske alternativer. Dette gjelder særlig bøker som selges i lavere antall, det vil si bøker innen fagområder og fag med færre studenter. En forsvarlig basisøkonomi er grunnlaget for å opprettholde den store bredden og eventuelt styrke mangfoldet av norsk faglitteratur gjennom campusbokhandlene.  

Det er i høringsnotatets pkt. 4.2.1. trukket fram at studentene kan ha et sterkt ønske om å prioritere høy service i form av veiledning fremfor lav pris. Samskipnadsrådet vil i denne sammenheng peke på at campusbokhandlenes kundegruppe, studentene, forventer og er i stor grad avhengige av veiledning i en den fysiske bokhandel på campus. Studentene er med bakgrunn i den alminnelige studentøkonomien, samtidig meget prisbevisste. Internett og andre markedsføringstiltak medfører et svært transparent bokmarked og tilhørende prisstruktur. Studenten vil etter rådføring i den lokale bokhandel på campus, ofte handle der boka er billigst. Ansvar for å bidra til å opprettholde en hensiktsmessig struktur i bokbransjen i et lengre perspektiv er et ansvar det ikke kan forventes at den enkelte student eller studentene som gruppe skal påta seg.    

3. Varighet av fastprisordning fagbøker vs. fastprisordning skjønn-/generell litteratur 
Gjeldende bokavtales fastprisordning for skjønn- og generell litteratur synes å være godt tilpasset salgssyklusen for skjønnlitterære bøker. Denne fastprisordningen synes imidlertid mindre egnet for pensum- og fagbøker til universitet og høgskole fordi en vesentlig del av pensumlitteraturen som brukes i undervisning ved høgre læresteder, har svært lang levetid i markedet. Med samme fastprisordning som nå gjelder for skjønn- og generell litteratur, dvs. som utløper allerede 30. april i året etter utgivelsesåret, vil nye norske fagbøker ikke ha fastpris i mer enn ett semester dersom boka blir utgitt seint på året. 
For fagbøker som utgis med sikte på å bli pensumbøker ved universitet og høgskole, har forfattere, lærer, bokhandler og studenter forventninger om at salget av nye eksemplarer av bøkene skal fortsette over flere år. Samskipnadsrådet mener at dette tilsier at fagbøker bør ha en lengre fastprisperiode enn skjønnlitterære bøker. 
             
4. Konkurransesituasjonen
I forhold til salg av pensumbøker med fri pris (bøker gitt ut før 2005), registrerer campusbokhandlene i inneværende studieår en sterkere priskonkurranse enn før fra de største bokhandelkjedene i Norge. Dersom ordningen med fastpris på fagbøker oppheves, må det forventes at konkurrenter utenfor campus på utvalgte volumtitler vil tilby disse til svært lave priser. Tilsvarende store rabatter vil ikke kunne påregnes for bøker som benyttes i mindre fagområder. 

Samskipnadsrådet vil i denne sammenheng peke på den konkurransevridning i norsk bokbransje forslaget fra Konkurransetilsynet innebærer. Forslaget betyr at den bokgruppen som utgjør mesteparten av campusbokhandlenes salg av norske bøker, får andre betingelser enn de bokgruppene som dominerer salget hos sentrums- og kjøpesenterbokhandlene, og hos de fleste Internett-bokhandlene. Dette medfører en konkurransevridning ved at fastprisordningen gjelder for de bokgrupper sentrums- og kjøpesenterbokhandler selger mest av, mens campusbokhandlene ikke får en tilsvarende fastprisordning for bokgruppen som betyr mest for dem. For skjønn- og generell litteratur antar en erfaringene så langt viser at samlet salg av en bestemt tittel kan stimuleres gjennom lavere pris. Videre er det rapporter som tyder på at totalsalget av slike bøker har blitt større med senket prisnivå. 
Pensumbøker derimot kjøpes i stor utstrekning med grunnlag i behov og oftest på anvisning fra lærer. Priskonkurranse fører derfor i hovedsak til endringer i fordelingen av salget mellom konkurrerende bokhandler. 

En slik konkurransevridning vil i første omgang medføre svekket lønnsomhet som reduserer campusbokhandlenes økonomiske evne til å opprettholde den store bredden av norsk faglitteratur. 

I neste omgang kan det bety at campusbokhandlene blir økonomisk og faglig utarmet, og mindre attraktive for studenter og ansatte i studiemiljøene. Samskipnadsrådet vil i denne sammenheng også trekke fram at et eventuelt økonomisk overskudd i en samskipnadseiet bokhandel vil komme det enkelte utdanningssamfunnet til gode ved at dette overskuddet føres tilbake til samskipnadenes velferdsvirksomhet, eventuelt på annen måte disponeres til beste for studentene og læringsmiljøet ved den enkelte utdanningsinstitusjon.    

5. Konklusjon
Samskipnadsrådet vil fremheve betydningen av den spesielle funksjonen de samskipnadseide bokhandlene har for, i nært samarbeid med institusjonene og forelesere/lærere, å tilby et allsidig og lokalt tilpasset utvalg av faglitteratur på den enkelte campus. Samskipnadsrådet anbefaler derfor at det gis anledning til å samarbeide om faste videresalgspriser for fagbøker til høyere utdanning også etter 30. juni 2006.
Med henvisning til Samskipnadsrådets høringsuttalelse pkt. 3 anbefales videre at fagbøker får en lengre fastprisperiode enn skjønn- og generell litteratur.
Samskipnadsrådet ber som et minimum om at likebehandlingen mellom bokgruppene fagbøker og skjønn-/generell litteratur opprettholdes. 

Med hilsen

Lisbeth Dyrberg
Leder av styret